CELEX: 32018D1203
Language: lv
Date: 2018-08-21 00:00:00
Title: Komisijas Īstenošanas lēmums (ES) 2018/1203 (2018. gada 21. augusts), ar ko dalībvalstīm atļauj noteikt pagaidu atkāpi no dažiem Padomes Direktīvas 2000/29/EK noteikumiem attiecībā uz Amerikas Savienoto Valstu izcelsmes vai Amerikas Savienotajās Valstīs pārstrādātu oša koksni un atceļ Komisijas Īstenošanas lēmumu (ES) 2017/204 (izziņots ar dokumenta numuru C(2018) 5848)

27.8.2018   
               
               
                  LV
               
               
                  Eiropas Savienības Oficiālais Vēstnesis
               
               
                  L 217/7
               
            
         KOMISIJAS ĪSTENOŠANAS LĒMUMS (ES) 2018/1203
         (2018. gada 21. augusts),
         ar ko dalībvalstīm atļauj noteikt pagaidu atkāpi no dažiem Padomes Direktīvas 2000/29/EK noteikumiem attiecībā uz Amerikas Savienoto Valstu izcelsmes vai Amerikas Savienotajās Valstīs pārstrādātu oša koksni un atceļ Komisijas Īstenošanas lēmumu (ES) 2017/204
         
            
               (izziņots ar dokumenta numuru C(2018) 5848)
            
         
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 2000. gada 8. maija Direktīvu 2000/29/EK par aizsardzības pasākumiem pret tādu organismu ievešanu, kas kaitīgi augiem vai augu produktiem, un pret to izplatību Kopienā (1) un jo īpaši tās 15. panta 1. punkta pirmo ievilkumu un IV pielikuma A daļas I iedaļas 2.3., 2.4. un 2.5. punktu,
         tā kā:
         
                     (1)
                  
                  
                     Direktīvas 2000/29/EK 5. panta 1. punkts saistībā ar minētās direktīvas IV pielikuma A daļas I iedaļas 2.3. punktu paredz īpašas prasības attiecībā uz oša (Fraxinus L.) koksnes un dažu citu sugu koksnes, kuras izcelsme ir Amerikas Savienotajās Valstīs, ievešanu Savienībā.
                  
               
                     (2)
                  
                  
                     Ar Komisijas Īstenošanas lēmumu (ES) 2017/204 (2) dalībvalstīm tika atļauts paredzēt pagaidu atkāpi no Direktīvas 2000/29/EK 5. panta 1. punkta saistībā ar minētās direktīvas IV pielikuma A daļas I iedaļas 2.3. punktu attiecībā uz īpašām prasībām Amerikas Savienoto Valstu izcelsmes oša (Fraxinus L.) koksnes ievešanai Savienībā.
                  
               
                     (3)
                  
                  
                     Īstenošanas lēmuma (ES) 2017/204 termiņš beidzās 2018. gada 30. jūnijā. Tādēļ minētais lēmums būtu jāaizstāj ar šo lēmumu, lai nodrošinātu minētās koksnes ievešanas turpināšanu Savienībā.
                  
               
                     (4)
                  
                  
                     Ņemot vērā pieredzi, kas gūta, piemērojot Īstenošanas lēmumu (ES) 2017/204, ir lietderīgi šajā lēmumā turpināt piemērot tā prasības.
                  
               
                     (5)
                  
                  
                     Tomēr, pamatojoties uz informāciju, kas iegūta 2018. gada janvārī Komisijas revīzijas laikā Amerikas Savienotajās Valstīs, un Amerikas Savienoto Valstu Valsts augu aizsardzības organizācijas šīs revīzijas laikā un pēc tās sniegto informāciju, ir lietderīgi pieprasīt stingrāku oša koksnes pārbaudi un uzraudzību Amerikas Savienotajās Valstīs. Šajā nolūkā būtu jāparedz īpaši nosacījumi attiecībā uz reģistru, procedūru un marķējuma revīziju, pirmsnosūtīšanas pārbaudēm un pārraudzību apstiprinātās kokzāģētavās.
                  
               
                     (6)
                  
                  
                     Lai labāk novērtētu šā lēmuma piemērošanu, dalībvalstīm būtu jāsniedz Komisijai un pārējām dalībvalstīm informācija par veikto importu.
                  
               
                     (7)
                  
                  
                     Skaidrības un juridiskās noteiktības labad Īstenošanas lēmums (ES) 2017/204 būtu jāatceļ.
                  
               
                     (8)
                  
                  
                     Šis lēmums būtu jāpiemēro līdz 2020. gada 30. jūnijam, lai būtu iespējams pārskatīt tā īstenošanu līdz minētajam laikam.
                  
               
                     (9)
                  
                  
                     Šajā lēmumā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Atļauja noteikt atkāpi
            Atkāpjoties no Direktīvas 2000/29/EK 5. panta 1. punkta saistībā ar minētās direktīvas IV pielikuma A daļas I iedaļas 2.3. punktu, dalībvalstis var atļaut savā teritorijā ievest Amerikas Savienoto Valstu izcelsmes vai Amerikas Savienotajās Valstīs pārstrādātu Fraxinus L. koksni (“minētā koksne”), kura pirms izvešanas no Amerikas Savienotajām Valstīm ir atbilstoša šā lēmuma pielikumā noteiktajiem nosacījumiem.
         
         
            2. pants
            Fitosanitārais sertifikāts
            
               1.   Minētajai koksnei ir fitosanitārais sertifikāts, kas saskaņā ar Direktīvas 2000/29/EK 13.a panta 3. un 4. punktu izdots Amerikas Savienotajās Valstīs un apliecina, ka pēc pārbaudes koksne ir brīva no kaitīgiem organismiem.
            
            
               2.   Fitosanitārā sertifikāta ailē “Papildu deklarācija” iekļauj šādus elementus:
               
                           a)
                        
                        
                           paziņojumu “Saskaņā ar Eiropas Savienības prasībām, kas noteiktas Komisijas Īstenošanas lēmumā (ES) 2018/1203”;
                        
                     
                           b)
                        
                        
                           paketes numuru(-us), kas atbilst katrai konkrētajai paketei, ko eksportē;
                        
                     
                           c)
                        
                        
                           Amerikas Savienoto Valstu apstiprinātā(-o) uzņēmuma(-u) nosaukumu(-us).
                        
                     
         
         
            3. pants
            Ziņošana par importu
            Importētāja dalībvalsts līdz kārtējā gada 31. decembrim Komisijai un citām dalībvalstīm sniedz informāciju par to, cik minētās koksnes sūtījumu minētā gada laikā ir importēti saskaņā ar šo lēmumu.
         
         
            4. pants
            Paziņošana par neatbilstību
            Dalībvalstis paziņo Komisijai un citām dalībvalstīm par visiem sūtījumiem, kas neatbilst šā lēmuma nosacījumiem. Paziņojumu sniedz ne vēlāk kā divas darbdienas pēc neatbilstīga sūtījuma aizturēšanas.
         
         
            5. pants
            Īstenošanas lēmuma (ES) 2017/204 atcelšana
            Īstenošanas lēmumu (ES) 2017/204 atceļ.
         
         
            6. pants
            Termiņš
            Šis lēmums zaudē spēku 2020. gada 30. jūnijā.
         
         
            7. pants
            Adresāti
            Šis lēmums ir adresēts dalībvalstīm.
         
         
            Briselē, 2018. gada 21. augustā
            
               
                  Komisijas vārdā –
               
               
                  Komisijas loceklis
               
               Vytenis ANDRIUKAITIS
            
         
         
            (1)  OV L 169, 10.7.2000., 1. lpp.
         
         
            (2)  Komisijas 2017. gada 3. februāra Īstenošanas lēmums (ES) 2017/204, ar ko dalībvalstīm atļauj noteikt pagaidu atkāpi no dažiem Padomes Direktīvas 2000/29/EK noteikumiem attiecībā uz Amerikas Savienoto Valstu izcelsmes vai Amerikas Savienotajās Valstīs pārstrādātu oša koksni un ar kuru atceļ Īstenošanas lēmumu (ES) 2015/2416, ar ko konkrētus Amerikas Savienoto Valstu apgabalus atzīst par brīviem no Agrilus planipennis Fairmaire (OV L 32, 7.2.2017., 35. lpp.).
      
      
         
            PIELIKUMS
            1.   Pārstrādes prasības
            
            Minētās koksnes pārstrādei jāatbilst visām šādām prasībām:
            
                        a)
                     
                     
                        
                           Mizošana
                        
                        Minētā koksne ir nomizota, ir pieļaujami tikai vizuāli nodalīti un skaidri atšķirami nelieli mizas gabaliņi neatkarīgi no to skaita, kuri atbilst vienai no šādām prasībām:
                        
                                    i)
                                 
                                 
                                    to platums ir mazāks par 3 cm (neatkarīgi no to garuma); vai
                                 
                              
                                    ii)
                                 
                                 
                                    ja tie platumā ir lielāki par 3 cm, katra atsevišķa mizas gabala kopējā virsmas platība ir mazāka par 50 cm2.
                                 
                              
                  
                        b)
                     
                     
                        
                           Zāģēšana
                        
                        Minētā sazāģētā koksne ir ražota no mizota apaļkoka.
                     
                  
                        c)
                     
                     
                        
                           Termiskā apstrāde
                        
                        Minētā koksne Dzīvnieku un augu veselības inspekcijas dienesta (APHIS) vai APHIS apstiprinātas aģentūras apstiprinātā karsēšanas kamerā ir termiski apstrādāta, visā koksnes profilā 1 200 minūtes nodrošinot vismaz 71 °C temperatūru.
                     
                  
                        d)
                     
                     
                        
                           Žāvēšana
                        
                        Minētā koksne ir žāvēta atbilstoši vismaz divas nedēļas ilgam rūpnieciskās žāvēšanas grafikam, kuru apstiprinājis APHIS.
                        Galīgais koksnes mitruma saturs, izsakot procentos no sausnas, nepārsniedz 10 %.
                     
                  2.   Prasības attiecībā uz uzņēmumiem
            
            Minētā koksne ir ražota, apstrādāta vai uzglabāta uzņēmumā, kas atbilst visām turpmāk uzskaitītajām prasībām:
            
                        a)
                     
                     
                        
                           APHIS vai APHIS apstiprināta aģentūra to ir oficiāli apstiprinājusi saskaņā ar sertifikācijas programmu, kas paredzēta kaitīgā organisma Agrilus planipennis Fairmaire izskaušanai;
                     
                  
                        b)
                     
                     
                        tas ir reģistrēts datubāzē, kas publicēta APHIS tīmekļa vietnē;
                     
                  
                        c)
                     
                     
                        tajā vismaz vienu reizi mēnesī APHIS vai APHIS apstiprināta aģentūra veic revīziju, un ir secināts, ka uzņēmums atbilst šā pielikuma prasībām. Ja šīs revīzijas veic APHIS apstiprināta aģentūra, APHIS reizi sešos mēnešos jāveic revīzija par šā darba veikšanu. Revīzijas reizi sešos mēnešos ietver aģentūras procedūru un dokumentācijas verifikāciju un revīziju veikšanu apstiprinātās telpās;
                     
                  
                        d)
                     
                     
                        minētās koksnes apstrādei uzņēmums izmanto iekārtas, kas tiek kalibrētas saskaņā ar iekārtas lietošanas instrukciju;
                     
                  
                        e)
                     
                     
                        lai APHIS vai APHIS apstiprināta aģentūra varētu veikt verifikācijas, uzņēmums veic procedūru uzskaiti, tostarp reģistrē apstrādes ilgumu, temperatūru apstrādes laikā un katras konkrētās eksportam paredzētās koksnes paketes atbilstības pārbaudi un galīgo mitruma saturu.
                     
                  3.   Marķēšana
            
            Uz katras minētās koksnes paketes redzamā vietā norāda unikālo paketes numuru un uzlīmē etiķeti, uz kuras ir uzraksts “HT-KD” vai “Heat Treated-Kiln Dried”. Minēto etiķeti apstiprinātā uzņēmuma iecelta amatpersona vai šādas amatpersonas uzraudzībā esošs darbinieks izdod pēc tam, kad ir pārliecinājies, ka ir izpildītas 1. punkta prasības attiecībā uz pārstrādi un 2. punkta prasības attiecībā uz uzņēmumiem.
            4.   Inspekcijas pirms eksporta
            
            Lai nodrošinātu 1. un 3. punktā noteikto prasību izpildi, pirms eksportēšanas APHIS vai APHIS apstiprināta aģentūra inspicē Savienībai paredzēto minēto koksni.